Diari Oficial de la Generalitat Valenciana


Sumari del DOGV 9609, del 02-06-2023 (2023/5669)

RESOLUCIÓ de 17 de maig de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels estatuts del Col·legi Oficial de Biòlegs de la Comunitat Valenciana, en el Registre de Col·legis Professionals i de Consells Valencians de Col·legis Professionals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9609

Data del DOGV
:   02-06-2023

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2023/5669


Data del document
:   17-05-2023

Organisme emissor
:   Conselleria de Justícia, Interior i Administració Pública

Tipus de document
:   Resolució

Descriptors 

:   * Conselleria de Justícia, Interior i Administració Pública

RESOLUCIÓ de 17 de maig de 2023, de la directora general de Modernització i Relacions amb l'Administració de Justícia, per la qual es resol inscriure la modificació dels estatuts del Col·legi Oficial de Biòlegs de la Comunitat Valenciana, en el Registre de Col·legis Professionals i de Consells Valencians de Col·legis Professionals. [2023/5669]  
  
Vist l'expedient de sol·licitud de modificació estatutària instruït a instàncies del Col·legi Oficial de Biòlegs de la Comunitat Valenciana, amb el número 90 de la Secció Primera del Registre de Col·legis Professionals i de Consells Valencians de Col·legis Professionals, en el qual se sol·licita la inscripció de la modificació parcial dels vigents estatuts, que afecta els articles 3, 7, 10, 22, 27, 31, 32, 34 a 38, 46 i 60, atesos els següents:  
  
Fets  
  
Primer. Amb data 15 de juliol de 2021, el Col·legi va presentar la sol·licitud d'inscripció de la modificació parcial dels estatuts de la corporació professional en el Registre de Col·legis Professionals i de Consells Valencians de Col·legis Professionals, en compliment del que es preveu en l'article 11 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. Els vigents estatuts del Col·legi van ser inscrits en el Registre de Col·legis Professionals i de Consells Valencians de Col·legis Professionals per Resolució de 16 de març de 2001, de la secretària general de la Conselleria de Justícia i Administracions Públiques (DOGV 3996, 10.05.2001), i modificats parcialment per la Resolució de 13 de maig de 2016, de la directora general de Justícia, de la Conselleria de Justícia, Administració Pública, Reformes Democràtiques i Llibertats Públiques (DOGV 7806, 15.06.2016).  
  
Tercer. Mitjançant l'ofici de 15 de desembre de 2021, el Servei de Col·legis Professionals i Registre d'Unions de fet de la Comunitat Valenciana va sol·licitar que s'esmenaren les observacions realitzades al contingut dels articles 7, 10, 31, 38 i 46, i es completara la documentació presentada.  
  
Quart. Amb data 28 de juliol de 2022 i 4 de maig de 2023 es va rebre la documentació requerida al Col·legi de Biòlegs de la Comunitat Valenciana, en la qual s'esmenaven les observacions de l'ofici de 15 de desembre de 2021 i s'aportava el text definitiu de la modificació estatutària.  
  
Cinqué. Segons consta en l'acta del secretari, amb el vistiplau del degà del Col·legi, la modificació parcial dels estatuts del Col·legi es va aprovar per majoria dels vots emesos en la Junta General Ordinària, de data 28 d'abril de 2023, d'acord amb el que es disposa en els articles 22, 23, 25 i 71 dels estatuts vigents.  
El 10 de maig de 2023, el Col·legi Oficial de Biòlegs de la Comunitat Valenciana va comunicar al Consell General de Col·legis de Biòlegs el text definitiu de la modificació estatutària.  
  
Sisé. La modificació estatutària la inscripció de la qual se sol·licita fa referència als articles 3, 7, 10, 22, 27, 31, 32, 34 a 38, 46 i 60 dels vigents estatuts, que queden redactats del tenor literal següent:  
«Article 3. Àmbit territorial  
El seu àmbit territorial és el de la Comunitat Valenciana.  
El Col·legi Oficial de Biòlegs de la Comunitat Valenciana tindrà la seu central a València, amb domicili a l'Edifici BioHub VCL, carrer Travessia, s/n, 15 E. Base 5, despatx 2.6. Marina de València 46747 València. Els seus òrgans de govern es reserven de la possibilitat de qualsevol canvi d'aquest i, en qualsevol cas, serà comunicat al Registre de Col·legis Professionals i Consells Valencians de Col·legis Professionals.  
El Col·legi Oficial de Biòlegs de la Comunitat Valenciana podrà establir oficines en altres ciutats de la Comunitat Valenciana segons el que s'estableix en el capítol VI d'aquests estatuts.  
  
Article 7. Obligatorietat de la col·legiació  
La professió de biòleg és una professió col·legiada d'acord amb el que s'establisca en la llei estatal que ho regule. El professional que tinga el seu domicili professional únic o principal a la Comunitat Valenciana s'incorporarà a aquest col·legi.  
El Col·legi Oficial de Biòlegs de la Comunitat Valenciana verificarà el compliment del deure de col·legiació i, si escau, requerirà aquest compliment davant l'administració pública competent, en els casos previstos en la Llei de col·legis professionals de la Comunitat Valenciana.  
  
Els col·legiats inscrits en altres col·legis oficiales de biòlegs, que ocasionalment exercisquen la professió de biòleg a la Comunitat Valenciana, hauran de comunicar, a través del col·legi en què estiguen inscrits, les actuacions que hagen de realitzar a la Comunitat Valenciana, a fi d'estar sotmesos a les condicions que quant a drets i deures col·legials, competències d'ordenació, visat, control deontològic i potestat disciplinària tinga establides el Col·legi Oficial de Biòlegs de la Comunitat Valenciana. Això no suposarà formalitzar una nova inscripció amb el Col·legi Oficial de Biòlegs de la Comunitat Valenciana ni una variació en la quota col·legial anual.  
En cap cas, el que es preveu en aquest article suposa una mesura restrictiva que impedisca o dificulte prestar els seus serveis professionals a la Comunitat Valenciana a biòlegs adscrits a altres col·legis professionals.  
  
Article 10. Baixes  
Es perd la condició de col·legiat en qualsevol de les circumstàncies següents:  
1. Per defunció.  
2. A petició pròpia, sol·licitada per correu certificat i dirigida al degà del Col·legi de Biòlegs de la Comunitat Valenciana o mitjançant mitjans telemàtics amb certificat electrònic; aquesta petició no serà eximent de les obligacions que la persona interessada haja contret amb el Col·legi amb anterioritat a la seua sol·licitud.  
3. Per pena d'inhabilitació per a l'exercici professional per sentència judicial ferma, la baixa serà d'ofici i pel mateix període que dure la inhabilitació.  
4. Per falta de pagament de la quota col·legial durant un any o d'altres aportacions establides pels òrgans de govern del Col·legi, amb requeriment previ del pagament per correu certificat, en el qual s'establirà una pròrroga de dos mesos.  
En tot cas, la pèrdua de la condició de col·legiat per les causes expressades en els apartats 3 i 4 d'aquest article hauran de ser comunicades per correu certificat o mitjançant mitjans telemàtics, i farà efecte d'acord amb el que es disposa en la Llei de procediment administratiu comú de les administracions públiques.  
Les pèrdues de la condició de col·legiat hauran de ser comunicades als col·legiats a través de la Junta General següent a la data en la qual va fer efecte, amb explicació de quina circumstància és la causant d'aquest fet.  
En qualsevol cas, la pèrdua de la condició de col·legiat no els eximirà del compliment de les obligacions adquirides per la persona interessada amb el Col·legi Oficial de Biòlegs de la Comunitat Valenciana amb anterioritat a la formalització de la baixa; aquestes obligacions es podran exigir tant a la persona interessada en cada cas com als seus hereus.  
Article 22. Junta General  
La Junta General del Col·legi Oficial de Biòlegs de la Comunitat Valenciana és l'òrgan de desenvolupament normatiu i de control de la gestió de la Junta de Govern. La Junta General, com a òrgan suprem del Col·legi, està constituïda per tots els col·legiats amb igualtat de vot, i adoptarà els seus acords pel principi majoritari i en concordança amb aquests estatuts.  
Les sessions de la Junta General, que podran ser de caràcter ordinari i extraordinari, es convocaran sempre amb una antelació mínima de vint dies hàbils respecte a la data de la realització, mitjançant comunicació escrita i individual a tots els col·legiats, per mitjans electrònics i inclusió de l'anunci de convocatòria en la pàgina web de l'entitat: https://cobcv.com/es/ que s'inserirà amb una antelació mínima de vint dies hàbils a la realització i es mantindrà inserit en el web social durant aquest termini fins al dia de realització de la junta.  
  
La convocatòria inclourà el lloc, la data i l'hora de la reunió, així com l'ordre del dia i la informació complementària a la qual es refereix l'article 23 d'aquests estatuts.  
La convocatòria inclourà la documentació necessària per a la seua deliberació quan siga possible, les condicions en les quals es farà la sessió, el sistema de connexió i, si escau, els llocs en què estiguen disponibles els mitjans tècnics necessaris per a assistir i participar en la reunió.  
  
La Junta General es podrà constituir, realitzar i adoptar acords tant de manera presencial amb assistència personal dels col·legiats o bé mitjançant l'assistència per videoconferència. El secretari de la Junta verificarà la identitat de tots els assistents.  
La Junta General, siga ordinària o extraordinària, quedarà vàlidament constituïda en primera convocatòria quan a l'hora fixada per a això estiguen presents almenys el 25 per cent dels col·legiats convocats.  
  
Si no s'aconsegueix aquest límit, la segona convocatòria quedarà fixada mitja hora més tard de la primera convocatòria, i quedarà vàlidament constituïda qualsevol que siga el nombre de col·legiats assistents i els seus acords són vinculants per a tots els col·legiats, a excepció que la Junta incloga en el seu ordre del dia una moció de censura i en aquest cas serà exigible el quòrum d'assistència determinat que s'estableix en l'article 27.  
La Junta de Govern, en l'apartat «precs i preguntes», recollirà totes les que siguen formulades pels col·legiats mitjançant petició escrita presentada, com a mínim, cinc dies hàbils abans de la data de la reunió.  
  
Quan tinga lloc la discussió relativa als temes esmentats en l'article 26, serà necessari l'enviament previ d'informació als col·legiats convocats.  
Queda expressament prohibit adoptar acords respecte a assumptes que no figuren en l'ordre del dia.  
  
Article 27. Règim de sessions extraordinàries  
La Junta General es reunirà amb caràcter extraordinari:  
(...)  
3. Quan es pretenga modificar aquests estatuts segons el que s'estableix en el capítol XI.  
(…)  
  
Article 31. Reunions de la Junta de Govern  
La Junta de Govern es reunirà totes les vegades que siga convocada pel degà, a iniciativa pròpia o a petició d'un terç, almenys, dels seus components. La convocatòria de la reunió es podrà realitzar bé per correu ordinari bé per mitjans telemàtics, d'acord amb el que es disposa en la llei de procediment administratiu comú de les administracions públiques. La convocatòria inclourà la data i el lloc de celebració de la reunió i l'ordre del dia.  
Així mateix i sense perjudici del que s'ha indicat, si estan presents tots els membres de la Junta de Govern, bé de manera presencial o bé per videoconferència, poden constituir-se en Junta de Govern i celebrar sessió, amb acceptació prèvia de l'ordre del dia.  
En tot cas es reunirà, com a mínim, quatre vegades a l'any. La Junta de Govern es podrà constituir, celebrar i adoptar acords tant amb assistència presencial com amb assistència per videoconferència.  
En primera convocatòria, la Junta de Govern quedarà vàlidament constituïda quan es troben presents dos terços dels seus membres; en segona convocatòria, qualsevol que siga el nombre d'assistents; en els dos casos, sempre que entre els assistents es troben el degà i el secretari de la Junta o les persones que els substituïsquen d'acord amb el que s'estableix en els estatuts. Entre totes dues convocatòries hauran de transcórrer almenys trenta minuts.  
El secretari haurà d'estendre acta de les sessions, les quals hauran de ser aprovades per la Junta de Govern següent i comprovarà la identitat dels membres que hi assistisquen per videoconferència.  
Els acords es prendran per majoria simple. En cas d'empat, el vot del degà decidirà l'acord que s'ha de prendre.  
Les faltes d'assistència no justificada a les reunions seran causa de baixa com a membre de la Junta de Govern d'acord amb el que es disposa en l'article 32 d'aquests estatuts.  
Potestativament, la Junta de Govern podrà convidar a les seues sessions, en qualitat d'assessors sense vot, les persones l'assistència de les quals es considere convenient, com per exemple, els coordinadors de comissions sectorials.  
  
Article 32. Causes de baixa dels membres de la Junta de Govern  
(...)  
2. Quan es produïsquen les vacants de més de la meitat dels càrrecs de la Junta de Govern, aquesta junta haurà de convocar immediatament eleccions per als càrrecs vacants, la qual cosa es farà seguint els tràmits i els procediments establits en aquests estatuts per al cas de renovació dels càrrecs de la Junta.  
En cas de baixa de qualsevol membre de la Junta de Govern, a excepció del degà, i sempre que no arriben a sumar la meitat dels membres de l'esmentada junta, per qualsevol de les causes previstes en aquest article, el degà, amb acord previ de la Junta de Govern, proveirà la substitució d'aquest per un altre col·legiat en plenitud dels seus drets col·legials, i serà comunicat a la Junta General en la primera convocatòria posterior a la substitució.  
  
  
Article 34. Atribucions del vicedegà i substitució del degà i del vicedegà  
El vicedegà substituirà el degà en els casos d'absència, vacant o malaltia i exercirà totes aquelles funcions que li encomane la Junta de Govern o delegue en ell el degà, amb caràcter previ al coneixement per la Junta de Govern d'aquesta delegació.  
En cas d'absència o malaltia del degà i el vicedegà exerciran les seues funcions, només pel mínim temps imprescindible, els membres de la Junta que siguen elegits pels altres components d'aquesta. En cas de vacant definitiva del degà, exercirà les seues funcions el vicedegà i s'haurà de donar compte de la nova situació a la Junta General extraordinària convocada a aquest efecte i convocar immediatament eleccions per a cobrir el càrrec de degà pel temps que quede de mandat.  
  
  
Article 35. Atribucions i substitució del secretari  
(…)  
2. Un membre de la Junta de Govern elegit per aquesta substituirà el secretari en els casos d'absència, vacant o malaltia i exercirà totes aquelles funcions que li encomane la Junta de Govern, la qual haurà de donar compte d'aquesta situació a la Junta General. En cas de vacant definitiva del secretari, el degà, amb acord previ de la Junta de Govern, proveirà la substitució d'aquest per un altre col·legiat en plenitud dels seus drets col·legials, cosa que serà comunicada a la Junta General en la primera convocatòria posterior a la substitució.  
Article 36. Atribucions i substitució del tresorer  
(...)  
2. Un membre de la Junta de Govern elegit per aquesta substituirà el tresorer en cas d'absència, vacant o malaltia i exercirà totes aquelles funcions que li encomane la Junta de Govern, la qual haurà de donar compte d'aquesta situació a la Junta General. En cas de vacant definitiva del tresorer, el degà, amb acord previ de la Junta de Govern, proveirà la substitució d'aquest per un altre col·legiat en plenitud dels seus drets col·legials, cosa que serà comunicada a la Junta General en la primera convocatòria posterior a la substitució.  
  
Article 37. Atribucions dels vocals  
Seran atribucions dels vocals les següents:  
a) Exercir els encàrrecs que els siguen confiats per la Junta General, la Junta de Govern o pel degà, amb coneixement previ de la Junta de Govern, així com seguir el funcionament de les comissions creades amb l'autorització de la Junta de Govern del Col·legi, i d'acord amb el que s'estableix en aquests estatuts.  
b) Col·laborar amb els titulars dels restants càrrecs de la Junta de Govern i substituir-los en les seues absències, vacants o malaltia, d'acord amb el que s'estableix en els articles 34, 35 i 36 d'aquests estatuts.  
En cas de vacant definitiva d'un vocal, el degà, amb acord previ de la Junta de Govern, proveirà la substitució d'aquest per un altre col·legiat en plenitud dels seus drets col·legials, cosa que serà comunicada a la Junta General en la primera convocatòria posterior a la substitució.  
  
Article 38. Òrgans d'assessorament. Les comissions sectorials  
Les comissions sectorials seran creades a petició dels propis col·legiats o per iniciativa de la Junta de Govern, i serà aquesta última l'encarregada de la seua aprovació i dissolució.  
Les reunions de les comissions sectorials seran convocades pel coordinador mitjançant mitjans telemàtics, d'acord amb el que es disposa en la Llei de procediment administratiu comú de les administracions públiques.  
Les reunions de les comissions sectorials es podran celebrar de manera presencial o per mitjans telemàtics.  
Les comissions seran l'instrument per a la participació col·legial de qualsevol col·legiat actiu, i es dedicaran a assumptes sectorials dins de la professió o d'interés general.  
Agruparan dins del Col·legi aquells col·legiats que tinguen un mateix àmbit professional i hi participen d'una problemàtica o interessos comuns.  
Aquestes comissions tindran funcions delegades puntualment en els aspectes següents:  
1. Assessorament de la Junta General, de la Junta de Govern i/o del degà quan aquests ho sol·liciten.  
2. Desenvolupament de les activitats que se'ls encarreguen.  
3. Proposar iniciatives a la Junta de Govern, al degà o, si escau, a la Junta General.  
4. Proporcionar, en general, qualsevol tipus d'assessorament, ser fòrum de debat, col·laborar i donar suport a la formació i qualsevol altre aspecte que servisca per a la promoció dels seus àmbits professionals.  
Les propostes de les comissions sectorials seran debatudes per la Junta de Govern. Quan aquestes siguen aprovades es disposarà de tots els mitjans disponibles per a la seua execució; si no són aprovades serà degudament justificat.  
Si es regula el seu funcionament mitjançant un reglament intern, aquest haurà de ser aprovat per la Junta de Govern.  
En qualsevol cas, cada comissió tindrà un coordinador elegit entre els seus membres per majoria simple de vots, que haurà d'informar el degà i la Junta de Govern de les propostes i projectes de la comissió, i correspon a aquesta última la decisió de la seua viabilitat com s'estableix en l'article 30, apartat 14.  
El coordinador estarà encarregat de redactar i donar fe de les actes de les reunions i de les activitats de la comissió corresponent.  
Les reunions de qualsevol comissió hauran de ser notificades personalment a tots els seus membres, que s'hauran inscrit a aquest efecte en el corresponent registre de la Secretaria del Col·legi. Perquè la Junta de Govern aprove la constitució d'una comissió sectorial permanent requerirà un nombre de quatre col·legiats com a mínim per a assegurar la seua viabilitat.  
El finançament de les activitats de les comissions sectorials permanents estarà recollida en el pressupost anual del Col·legi.  
  
Article 46. Votació  
Els col·legiats hauran de votar en la mesa electoral de la seu del Col·legi Oficial de Biòlegs de la Comunitat Valenciana amb utilització exclusivament de les paperetes oficials en les quals haurà de figurar el càrrec i la persona elegida per a aquest, i podrà fer-ho en qualsevol de les maneres següents:  
1. Vot presencial. Entregant la papereta introduïda en un sobre de «vot» tancat al president de la mesa, el qual, amb identificació prèvia del col·legiat mitjançant exhibició per part d'aquest del DNI, permís de conduir, carnet col·legial o passaport, i en la seua presència, la depositarà en l'urna. En aquest cas, el secretari de la mesa indicarà en la llista de col·legiats aquells que depositen el seu vot.  
2. Vot per correu. Enviant per correu, dirigit al president de la mesa electoral, el sobre oficial facilitat a aquest efecte, perfectament tancat, fent constar en aquest clarament les dades del remitent i creuant amb la seua signatura la solapa del sobre. En aquest sobre s'haurà d'incloure una fotocòpia del DNI, del permís de conduir o del carnet col·legial juntament amb el sobre de «vot» que també serà facilitat tancat en el qual només s'haurà d'introduir una papereta oficial amb el vot emés.  
3. Vot telemàtic. En estar subjecte a procediments tecnològics que poden tindre millores o canvis substancials en el temps, haurà de regir-se per un reglament específic on s'establisquen els procediments adequats a l'exercici d'aquesta modalitat de votació, amb unes exigències tècniques que garantisquen la validesa del vot, el seu control, la llibertat i el secret del vot exercit. Una vegada implantats els sistemes electrònics i informàtics necessaris es permetrà el vot telemàtic en les condicions que s'establisquen en el reglament de desenvolupament que a aquest efecte siga aprovat per l'Assemblea.  
El col·legiat podrà optar per qualsevol dels sistemes de votació, per la qual cosa s'estableix el següent ordre de prelació en el vot que poguera haver sigut exercitat en més d'una de les modalitats previstes en aquests estatuts:  
1. Vot presencial en urna.  
2. Vot per correu.  
3. Vot telemàtic.  
L'ordre establit suposa l'anul·lació del vot exercit en qualsevol altra modalitat, si es vota en urna; i del vot telemàtic, si s'ha votat per correu.  
Si s'han convocat eleccions extraordinàries per a cobrir vacants de més de la meitat dels càrrecs s'haurà d'introduir la papereta oficial per a cadascuna de les votacions en el seu corresponent sobre de «vot» tancat, que seran facilitats a aquest efecte de manera que siguen fàcilment identificables; els vots per a eleccions diferents podran enviar-se en el mateix sobre dirigit al degà amb la solapa signada i la fotocòpia de la identificació personal. En cas de vot telemàtic, es procedirà de la mateixa manera, amb un vot per a cada càrrec a substituir.  
  
Només es consideraran vàlidament emesos els vots per correu o per mitjans telemàtics que siguen recollits per la mesa electoral amb anterioritat a l'hora fixada per al tancament de la votació. En la seua aplicació es tindrà en compte el que es disposa en la Llei de procediment administratiu comú de les administracions públiques per a la recepció dels vots emesos pels dos sistemes.  
  
Article 60. Jurisdicció disciplinària  
Es consideren faltes disciplinàries les infraccions dels deures col·legials establits en aquests estatuts i els de la deontologia professional.  
  
La Junta de Govern del Col·legi Oficial de Biòlegs de la Comunitat Valenciana és l'òrgan competent per a l'exercici de la potestat disciplinària, d'acord i sense perjudici del que es disposa en la Llei 4/2019, de 22 de febrer, de la Generalitat, de modificació del capítol II, del títol III, de la Llei 6/1997, de 4 de desembre, de la Generalitat Valenciana, de consells i col·legis professionals de la Comunitat Valenciana.  
  
El règim disciplinari establit en aquest estatut s'entén, sense perjudici de les responsabilitats de qualsevol altre ordre, en les causes en què els col·legiats hagen pogut incórrer.  
Quan els fets puguen determinar responsabilitat penal, si es té coneixement que sobre els mateixos fets, objecte de la presumpta responsabilitat disciplinària se segueixen actuacions penals o administratives, es continuarà la tramitació de l'expedient disciplinari, però se suspendrà la seua resolució fins que es conega la resolució judicial ferma, quedant mentrestant interrompuda la prescripció.»  
  
Fonaments de dret  
  
Primer. Revisada la sol·licitud de la modificació dels estatuts del Col·legi Oficial de Biòlegs de la Comunitat Valenciana, aquests contenen les determinacions exigides per l'article 10 de la Llei 6/1997, de 4 de desembre, de consells i col·legis professionals de la Comunitat Valenciana.  
  
Segon. La modificació estatutària ha sigut aprovada amb els requisits i formalitats previstos en l'esmentat article i en els estatuts del Col·legi.  
  
Tercer. Aquesta direcció general és competent per a tramitar i resoldre aquest expedient, de conformitat amb el que es disposa en l'article 6.1 de la Llei 6/1997, de 4 de desembre, de consells i col·legis professionals de la Comunitat Valenciana, tenint en compte el que es preveu per la disposició final del Decret 4/2002, de 8 de gener, pel qual s'aprova el Reglament de desenvolupament de la Llei 6/1997, de 4 de desembre, de consells i col·legis professionals de la Comunitat Valenciana; i en virtut de les atribucions contingudes en l'article 73 del Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i en l'article 9.2.f del Decret 172/2020, de 30 d'octubre, del Consell, d'aprovació del Reglament orgànic i funcional de la Conselleria de Justícia, Interior i Administració Pública.  
  
Per tant, vist l'article 36 de la Constitució i l'article 49.1.22.a de l'Estatut d'Autonomia de la Comunitat Valenciana; la Llei 2/1974, de 13 de febrer, de col·legis professionals; els articles 11, 25 i 26 de la Llei 6/1997, de 4 de desembre, de consells i col·legis professionals de la Comunitat Valenciana, i els articles 21 i 74 del Decret 4/2002, de 8 de gener, del Govern Valencià, pel qual s'aprova el Reglament de desplegament d'aquesta última; i altres disposicions complementàries de pertinent aplicació, resolc:  
  
Primer  
Inscriure la modificació dels articles 3, 7, 10, 22, 27, 31, 32, 34 a 38, 46 i 60 dels vigents estatuts del Col·legi Oficial de Biòlegs de la Comunitat Valenciana, en el Registre de Col·legis Professionals i de Consells Valencians de Col·legis Professionals.  
  
Segon  
Publicar aquesta resolució en el Diari Oficial de la Generalitat Valenciana.  
  
Contra aquesta resolució, que posa fi a la via administrativa, es podrà interposar, potestativament, un recurs de reposició davant el mateix òrgan que ha dictat l'acte, en el termini d'un mes comptador des de l'endemà de la seua notificació, o bé, un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptador des de l'endemà de la seua notificació. Tot això de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, i en els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, sense perjudici que s'utilitze qualsevol altra via que es considere oportuna.  
  
  
València, 17 de maig de 2023.- La directora general de Modernització i Relacions amb l'Administració de Justícia: Àngels Bixquert Sanz.